भिंडरांवाले का जन्म यहीं हुआ, भगोड़े के टैग से पीछा छुड़ाकर खालिस्तानी सपोर्ट पाने की प्लानिंग
Khalistani Amritpal Singh Case - Waris Punjab De Chief Moga Rode Village Connection. भिंडरांवाला का जन्म रोडे गांव में ही हुआ। भगोड़े के टैग से पीछा छुड़ाकर खालिस्तानी सपोर्ट पाने की प्लानिंग की। अमृतपाल अमृतसर का रहने वाला और जालंधर से फरार हुआ लेकिन उसने गिरफ्तारी के लिए मोगा जिले के रोडे गांव को चुना।
खालिस्तान समर्थक अमृतपाल सिंह पंजाब में अमृतसर जिले का रहने वाला है और जालंधर से फरार हुआ लेकिन उसने गिरफ्तारी मोगा जिले के रोडे गांव में दी। 18 मार्च को पुलिस ऑपरेशन के दौरान फरार हुआ अमृतपाल 36 दिन बाद रोडे गांव के अंदर बने गुरुद्वारा संत खालसा पहुंचा। यहां पाठ किया और मौजूद संगत को प्रवचन दिए। इसके बाद गुरुद्वारे से बाहर निकलने पर पंजाब पुलिस ने उसे गिरफ्तार कर लिया।
ऐसे में बड़ा सवाल है कि पंजाब के अलावा हरियाणा, यूपी, राजस्थान, उत्तराखंड और दिल्ली तक भागने वाले अमृतपाल ने गिरफ्तारी के लिए रोडे गांव को ही क्यों चुना?। अमृतपाल का इस गांव से क्या कनेक्शन है? दरअसल अमृतपाल ने इस गांव को बेहद सोची-समझी प्लानिंग के तहत चुना। आइये जानते हैं इसके पीछे की 4 बड़ी वजहें...
1. अमृतसर, बठिंडा और महाराष्ट्र नहीं जा सका
अमृतपाल अपनी गिरफ्तारी को सीधे सिखों से कनेक्ट करना चाहता था। साथ ही केंद्र और पंजाब सरकार को सिख विरोधी साबित करना चाहता था। इसके लिए उसने सिखों के सर्वोच्च धर्मस्थलों पर जाने की प्लानिंग बनाई। सबसे पहले उसने अमृतसर में सिखों की सर्वोच्च संस्था कहे जाने वाले अकाल तख्त पर जाने की योजना बनाई। वह गोल्डन टैंपल या अकाल तख्त पर जाकर गिरफ्तारी देना चाहता था। हालांकि इसका इनपुट इंटेलिजेंस एजेंसियों को मिल गया। पहले से ही उसके पीछे लगी पंजाब पुलिस ने अमृतसर में सुरक्षा बढ़ा दी। ऐसे में अमृतपाल अपनी प्लानिंग बदलने को मजबूर हो गया।
इसके बाद अमृतपाल ने अपने सहयोगी पपलप्रीत की सलाह पर 2 वीडियो जारी कर बैसाखी के मौके पर बठिंडा जिले के तलवंडी साबो स्थित दमदमा साहिब में सरबत खालसा बुलाने की अपील की। सिखों के पांच तख्तों में से एक तख्त दमदमा साहिब ही है।
अमृतपाल की इस योजना को धक्का तब लगा जब अकाल तख्त के जत्थेदार ज्ञानी हरप्रीत सिंह ने उसकी सरबत खालसा बुलाने की अपील यह कहते हुए ठुकरा दी कि सिर्फ एक शख्स के डिमांड करने पर सरबत खालसा नहीं बुलाया जा सकता।
उधर अमृतपाल के दो वीडियो सामने आने के बाद पुलिस ने भी दमदमा साहिब के आसपास सिक्योरिटी बेहद टाइट कर दी। बैसाखी से एक दिन पहले तो खुद पंजाब के DGP गौरव यादव वहां डेरा डालकर बैठ गए। ऐसे में अमृतपाल की दमदमा साहिब में सरेंडर करने की प्लानिंग भी फेल हो गई।
इसके बाद अमृतपाल ने महाराष्ट्र के नांदेड़ पहुंचने की कोशिश की। सिखों के पांच तख्तों में से एक तख्त नांदेड़ का हजूर साहिब भी है जो गोदावरी नदी के किनारे बसा है। इस बार भी पुलिस को अमृतपाल के महाराष्ट्र में होने का इनपुट मिल गया और वह हजूर साहिब पहुंचकर सरेंडर करने में कामयाब नहीं हो सका।
2. भिंडरांवाला के प्रति हमदर्दी का फायदा उठाने की कोशिश
अमृतपाल जानता है कि ऑपरेशन ब्लू स्टार में मारे गए जरनैल सिंह भिंडरांवाले के प्रति सिख कट्‌टरपंथी और खालिस्तान का समर्थन करने वाले आज भी हमदर्दी रखते हैं। भिंडरांवाला का जन्म मोगा जिले के रोडे गांव में ही हुआ था। 'वारिस पंजाब दे' संस्था बनाने वाले पंजाबी एक्टर दीप सिद्धू के निधन के बाद, 29 सितंबर 2022 को वारिस पंजाब दे की पहली वर्षगांठ के मौके पर रोडे गांव में आयोजित प्रोग्राम में ही अमृतपाल को इस संस्था का नया प्रधान नियुक्त किया गया था।
अमृतपाल को पंजाब में कुछ समय से जरनैल सिंह भिंडरांवाला 2.0 भी कहा जा रहा था। ऐसे में तीनों तख्तों पर जाकर सरेंडर करने की प्लानिंग फेल होने के बाद उसने गिरफ्तारी देने के लिए रोडे गांव को चुना। इसके लिए उसने अकाल तख्त के पूर्व जत्थेदार और भिंडरांवाला के भतीजे जसबीर सिंह रोडे से संपर्क साधा और रोडे गांव पहुंच गया।
रोडे गांव पहुंचने के बाद अमृतपाल वहां के संत खालसा गुरुद्वारे गया। गांव में ये गुरुद्वारा उसी जगह बना है जहां जरनैल सिंह भिंडरांवाला का जन्म हुआ था। गुरुद्वारे में पहुंचने के बाद उसने पाठ किया और लाउड स्पीकर के जरिये वहां मौजूद सिख संगत को संबोधित किया।
रोडे गांव में गिरफ्तारी देकर अमृतपाल ने सिख कट्‌टरपंथियों और खालिस्तान समर्थकों को ये मैसेज देने की कोशिश की कि भिंडरांवाला की कट्‌टरपंथी विरासत का असली पैरोकार वही है।
3. खालिस्तानियों का समर्थन पाने की कोशिश
वर्ष 2012 से 2022 तक दुबई में अपने परिवार का ट्रांसपोर्ट बिजनेस संभालने वाला अमृतपाल 15 फरवरी 2022 को दीप सिद्धू की सड़क हादसे में मौत हो जाने के बाद पंजाब लौटा। दुबई से लौटने और वारिस पंजाब दे का नया प्रधान बनने के बाद अमृतपाल ने अपनी उग्र शब्दावली से सिख नौजवानों की भावनाओं को भड़काना शुरू कर दिया। अपनी हेट स्पीच में बड़े-बड़े दावे करने वाला अमृतपाल कहता था कि खालिस्तान सिखों का हक है और अगर हुकूमत इसकी डिमांड करने वालों पर कोई कार्रवाई करेगी तो सबसे पहले वह आगे रहेगा।
हालांकि 18 मार्च को जब पंजाब पुलिस ने उसे पकड़ने का ऑपरेशन शुरू किया तो वह भाग निकला। महीनेभर में कई साथी पकड़े गए लेकिन अमृतपाल सामने नहीं आया। इससे उसका समर्थन करने वाले खालिस्तानियों के बीच यह मैसेज चला गया कि अमृतपाल डरपोक है।
पंजाब पुलिस की ओर से भगोड़ा कहे जाने से अमृतपाल की इमेज को नुकसान पहुंचा। इसी डैमेज को कंट्रोल करने के लिए वह उसी रोडे गांव पहुंचा, जहां बड़े हुजूम की मौजूदगी में उसकी दस्तारबंदी हुई थी। रोडे गांव में गिरफ्तारी देकर अमृतपाल ने एक बार फिर से लोगों का समर्थन जुटाने की कोशिश की।
4. सिखों की भावनाओं को कैश करने की कोशिश
रोडे गांव में आज भी जरनैल सिंह भिंडरांवाला का खासा प्रभाव है। अमृतपाल इन्हीं भावनाओं को कैश करना चाहता था। उसे पता था कि इस गांव में भिंडरांवाला के नाम पर भीड़ जुटाना आसानी रहेगा। इसीलिए उसने यहां गुरुद्वारे में प्रवचन करने और दोपहर में भीड़ के बीच सरेंडर करने की प्लानिंग की।
वह सुबह से ही अपनी हर एक्टिविटी की वीडियो रिकॉर्डिंग करवाता गया ताकि बाद में उन्हें जारी कर सिख कौम की भावनाओं को अपने पक्ष में कर सके। हालांकि पंजाब पुलिस ने उसे दोपहर तक का समय नहीं दिया और सुबह पौने 7 बजे ही गिरफ्तार कर लिया।
भिंडरांवाला जैसा दिखने के लिए करा चुका था सर्जरी
18 मार्च को अमृतपाल के फरार हो जाने के बाद पुलिस जांच में सामने आया कि अमृतपाल के दुबई से पंजाब लौटने के पीछे एकमात्र मकसद भिंडरावाला पार्ट-2 बनना था। इसीलिए वह दुबई से पहले जॉर्जिया गया और वहां भिंडरांवाला जैसा दिखने के लिए सर्जरी कराई। इसके बाद पंजाब आते ही उसने भिंडरांवाला के कपड़ों से लेकर बोलने के अंदाज तक, सबको कॉपी किया।
हालांकि उसके मंसूबों के बारे में एजेंसियों को पहले ही भनक लग गई और उसका भिंडरांवाला 2.0 बनने का सपना अधूरा रह गया।
अमृतपाल से जुड़ी ये खबरें पढ़ें..
​​​​अमृतपाल अरेस्ट, असम जेल ले गए: मोगा के गुरुद्वारे में प्रवचन दिया, समर्थकों के साथ सरेंडर का प्लान था 
भगोड़े अमृतपाल सिंह को रविवार सुबह पंजाब पुलिस ने मोगा से अरेस्ट कर लिया। अमृतपाल को रोडे गांव में एक गुरुद्वारे से गिरफ्तार किया गया। गिरफ्तारी से पहले अमृतपाल गुरुद्वारे में प्रवचन दे रहा था। वह यहां अपने समर्थकों की भीड़ के साथ सरेंडर करना चाहता था। उसे बठिंडा एयरपोर्ट से फ्लाइट के जरिए असम की डिब्रूगढ़ जेल ले जाया जा रहा है। अमृतपाल पर NSA के तहत केस दर्ज है (पूरी खबर यहां पढ़ें)
अमृतपाल की गिरफ्तारी की वजह 2 किरदार:पपलप्रीत अरेस्ट हुआ तो छिपने के ठिकाने नहीं मिले; पत्नी को लंदन जाने से रोका गया 
36 दिन से पुलिस को चकमा दे रहा वारिस पंजाब दे चीफ खालिस्तान समर्थक अमृतपाल सिंह अचानक रविवार सुबह मोगा से गिरफ्तार हो गया। उसके करीबी यहां तक दावा कर रहे कि ये गिरफ्तारी नहीं सरेंडर है। इसके बाद सब यह जानने को उत्सुक हैं कि आखिर अचानक ऐसा क्या हुआ कि अमृतपाल को बाहर निकलने पर मजबूर होना पड़ा? (पूरी खबर पढ़ें)
अमृतपाल की गिरफ्तारी से पहले की कहानी:भिंडरावाले के भतीजे जसबीर रोडे से बात की; रात को गांव पहुंचा, पुलिस आई तो पाठ करने लगा 
36 दिन बाद खालिस्तान समर्थक अमृतपाल सिंह सरेंडर करना चाहता था। हालांकि पुलिस को इसकी भनक लग गई और वह गिरफ्तार हो गया। पंजाब पुलिस उसे बठिंडा से फ्लाइट में असम की डिब्रूगढ़ जेल छोड़ने पहुंच गई है। सबके मन में सवाल है कि अमृतपाल की गिरफ्तारी से ठीक पहले क्या हुआ?, वह कौन सा किरदार है, जिसके जरिए उसने सरेंडर की बात की, इस खबर में इन्हीं सवालों के जवाब जानिए....(पूरी खबर पढ़ें) 
अमृतपाल सिंह की फरारी का एक महीना: गाड़ियों के साथ हुलिया भी बदला, 9 साथी डिब्रूगढ़ जेल पहुंचे, 400 से अधिक गिरफ्तारियां
​​​​​18 मार्च 2023, पंजाब पुलिस ने वारिस पंजाब दे के खिलाफ कार्रवाई शुरू की। आज इसे एक महीना हो चुका है। पहले 24 से 48 घंटों के बीच 78 लोगों को गिरफ्तार किया गया। अभी तक 400 से अधिक हिरासत में और 350 से अधिक को छोड़ा जा चुका है। (पूरी खबर पढ़ें)
अमृतपाल की पत्नी से 3 घंटे पूछताछ:इमीग्रेशन अफसरों ने अमृतसर एयरपोर्ट से घर लौटाया; लंदन जा रही थी
वारिस पंजाब दे चीफ अमृतपाल की NRI पत्नी किरणदीप कौर को गुरुवार को अमृतसर एयरपोर्ट पर इमिग्रेशन अधिकारियों ने रोक लिया। वह लंदन जा रही थी। श्री गुरु रामदास जी इंटरनेशनल एयरपोर्ट पर किरणदीप से 3 घंटे तक पूछताछ चली। इसके बाद किरणदीप को वापस लौटा दिया (पूरी खबर पढ़ें)